รื้อกรมธรรม์ผ่านตัวแทน
ไทยพาณิชย์ประกันชีวิต เดินหน้าปรับสัดส่วนสินค้าใหม่ หนุนตัวแทนขายให้ตรงใจลูกค้า
19 ก.พ. 2559

ไทยพาณิชย์ประกันชีวิต เดินหน้าปรับสัดส่วนสินค้าใหม่ หนุนตัวแทนขายให้ตรงใจลูกค้า 
นายเคลิค หว่อง ประธานเจ้าหน้าที่บริหาร สายงานคณิตศาสตร์ประกันภัยและพัฒนาผลิตภัณฑ์ บริษัท ไทยพาณิชย์ประกันชีวิต เปิดเผยว่า บริษัทได้ปรับกลยุทธ์ด้านผลิตภัณฑ์ของช่องทางตัวแทนประกันชีวิตใหม่ ด้วยการจัดสัดส่วนสินค้าแบบประกันชีวิตใหม่ให้ง่ายขึ้น และสอดคล้องกับความต้องการแต่ละช่วงวัยของลูกค้า
ทั้งนี้ ได้แบ่งกลุ่มลูกค้าออกเป็น 4 กลุ่มหลัก ได้แก่ 1.กลุ่มคนโสด มีครอบครัว ไม่มีบุตร อายุช่วง 25-35 ปี 2.กลุ่มคนมีครอบครัวและมีบุตร อายุช่วง 35-45 ปี  3.กลุ่มเตรียมตัวเกษียณ อายุช่วง 45-55 ปี และ 4.กลุ่มเกษียณ อายุ 55 ปีขึ้นไป 
นอกจากนี้ ยังได้คัดเลือกแบบประกันที่ได้รับความนิยมจากลูกค้า และสามารถตอบโจทย์ความต้องการได้อย่างครอบคลุมในแต่ละช่วงวัย พร้อมยกเลิกแบบประกันที่มีความซ้ำซ้อนออกไป โดยนำมาจัดกลุ่ม การเสนอขายใหม่ เพื่อให้ง่ายทั้งด้านตัวแทนที่เสนอขายได้อย่างถูกต้อง เข้าถึงความต้องการที่แท้จริง และง่ายต่อลูกค้าในการทำความเข้าใจผลิตภัณฑ์ โดยแบ่งกลุ่มผลิตภัณฑ์ใหม่ตามความต้องการของลูกค้าออกเป็น 3 กลุ่มหลัก ได้แก่ 1.กลุ่มประกันชีวิตเพื่อการออมทรัพย์ 2.กลุ่มประกันชีวิตเพื่อความคุ้มครอง และ 3.กลุ่มประกันชีวิตเพื่อสุขภาพ 
“เราต้องการมุ่งสร้างคุณภาพธุรกิจระยะยาว และช่วยเพิ่มอัตราความคงอยู่ของกรมธรรม์ ควบคู่กับการสนับสนุนด้านการจัดฝึกอบรมตัวแทน เพื่อมุ่งยกระดับตัวแทนสู่การเป็นที่ปรึกษาด้านการประกันชีวิตอย่างมืออาชีพ รวมทั้งได้พัฒนาสื่อประชาสัมพันธ์และส่งเสริมการขายในรูปแบบที่ง่ายต่อการเข้าใจผ่านช่องทางใหม่ๆ ที่หลากหลายขึ้น เพื่อให้ประชาชนได้เข้าถึงข้อมูลประกันชีวิตได้มากขึ้น และช่วยให้คนไทยใช้ประโยชน์จากประกันชีวิตได้อย่างคุ้มค่า และเห็นความสำคัญของการมีประกันชีวิตเพื่อใช้เป็นหลักประกันทางการเงินของครอบครัวได้” นายเคลิค กล่าว
นายเคลิค กล่าวว่า การที่บริษัทมุ่งผลักดันนโยบายการขายแบบความต้องการที่แท้จริงของลูกค้าผ่านช่องทางตัวแทน เพื่อให้ตัวแทนมีการนำเสนอขายแบบประกันอย่างมีคุณภาพ มีจรรยาบรรณ มีความรับผิดชอบต่อผู้บริโภค ด้วยการวิเคราะห์ความต้องการในแต่ละช่วงวัยของบุคคลเพื่อเลือกแนะนำผลิตภัณฑ์ที่เหมาะสมกับความต้องการของลูกค้าได้อย่างแท้จริง